ET Euroopa Liidu Teataja C 279/9

Põllumajandustoodete ja toidu päritolunimetuste ja geograafiliste tähiste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 279/03)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus vastavalt artiklile 5 ja artikli 17 lõikele 2

“BAREGES-GAVARNIE”

EÜ nr: FR/PDO/005/0306/30.7.2003

KPN (X) KGT ( )

Käesolev kokkuvõte on koostatud üksnes teavitamiseks. Üksikasjaliku teabe saamiseks palutakse huvitatud isikutel tutvuda tehnospetsifikaadi täieliku variandiga, mille võib saada 1. jaos viidatud riigi ametiasutustest või Euroopa Komisjonist. (1)

1. Liikmesriigi pädev asutus

Nimi: Institut National des Appellations d'Origine Aadress: 51, Rue d'Anjou F-75008 Paris Tel: (33) 153 89 80 00 Faks: (33) 142 25 57 97 E-post: info@inao.gouv.fr

2. Rühm

Nimi: Association Interprofessionnelle du Mouton Barèges-Gavarnie Aadress: Maison des Associations — Soucastets F-64120 LUZ SAINT-SAUVEUR Tel: (33) 562 92 32 16 Faks: — E-post: — Koosseis: tootjad/töötlejad (X) muud ( )

3. Toote liik

Klass 1.1. Värske liha (ja rups)

4. Tehnospetsifikaat (artikli 4 lõikes 2 sätestatud nõuete kokkuvõte)

4.1 Nimi: “Barèges-Gavarnie”

4.2 Kirjeldus: Täiskasvanud lamba, 2–6aastase ute või üle 18 kuu vanuse kohitsetud isase lamba ehk oina (doublon) liha.

Ute rümp kaalub minimaalselt 22 kg, oina rümp minimaalselt 23 kg.

Rümp on sihvakas, tagajalad on väljasirutatud ja lamedad, seljatükk on alaosas lai. Nahaalune rasvkude on vahajas ja valge.

Liha on eredat sügavpunast värvi. Liha on hästi läbikasvanud, ilma liigse rasvata. Lihal puudub lambalihale või villarasvale iseloomulik tugev lõhn.

4.3 Geograafiline piirkond: Liha pärineb loomadelt, kes on sündinud, kasvanud ja tapetud geograafilises piirkonnas, mis koosneb järgmistest Hautes-Pyrénées' departemangu kommuunidest: Barèges, Betpouey, Chèze, Esquièze-Sère, Esterre, Gavarnie, Gèdre, Grust, Luz-St-Sauveur, Saligos, Sassis, Sazos, Sers, Viella, Viey, Viscos, Vizos ning osast Cauterets' kommuunist.

Selles geograafilises piirkonnas on määratletud suvetsoon, mille piires loomad peavad suveperioodil viibima.

4.4 Päritolutõend: Kõik ettevõtjad täidavad riikliku päritolunimetuste instituudi INAO registreeritud sobivusdeklaratsiooni, mille abil viimane saab kõik ettevõtjad kindlaks teha.

Kari koosneb vastavalt tehnospetsifikaadile tunnustatud loomadest. Kõik sobivad loomad märgistatakse enne esimest suvekarjamaale tõusu eraldusmärgistusega mõlemas kõrvas.

Kõik loomapidajad peavad sobivate loomade registrit.

Karjast tapamajja viidavale sobivale loomale pannakse kaasa loomapidaja poolt täidetud saatekiri.

Tapamajad peavad sissetulevate ja väljaminevate loomade kohta registrit, mis võimaldab lammaste ja liha päritolu kindlaks teha.

Ülalnimetatud registrid on kättesaadavad kontrollima tulevatele ametnikele.

Ainult erimärgistusega rümbad läbivad organoleptilise kontrolli. Tehnospetsifikaadile vastavad rümbad märgistatakse templivärvi abil mõlemalt küljelt lühendiga “B-G”.

Rümp ja lõigatud tükid on liha identifitseerimiseks märgistatud.

4.5 Tootmismeetod: Loomad peavad olema sündinud, kasvanud ja tapetud punktis 4.3 nimetatud piirkonnas.

Tõug ja kari

Karja koosseisu võivad kuuluda ainult barégeoise'i tõugu lambad. Geneetiline selektsioon on kooskõlas suvise vabakarjatamise tavadega. Lammaste koguarv ettevõttes peab olema kooskõlas päritolunimetuse tehnospetsifikaadiga. Karjas peab olema kõigis eri vanustes arvates vähemalt üks barégeoise'i tõugu jäär 50 ute kohta ning 20 % ulatuses lammaste arvust kohitsetud isaseid lambaid (doublon). Loomapidaja säilitab oma karja talled vähemalt 30 % ulatuses uttede arvust. Kõik loomad peavad loomakasvatuse maatükil viibima vähemalt 12 järjestikust kuud. Võitlus peab olema looduslik ja loomulik. Kohitsemine toimub pärast munandite laskumist munandikotti.

Karjatamismeetodid ja -tavad

Loomade kasvatamine toimub aastaaegade ja rohu kasvamise rütmis, sõltuvalt karjamaade asukohast ja paiknemisest. Loomade kogus ühel maatükil ei tohi ületada 1,4 loomühikut hektari kohta, kusjuures lubatud maksimumi (180 päeva aastas) kalkuleerimisel võetakse arvesse suvekarjamaad ja madalamal asuvaid karjamaid (bas-vacants). Karjamaid haritakse niitmise või karjatamise teel. Vastavalt esivanemate tavadele jaguneb loomade elu aasta jooksul nelja etappi:

Talveperiood: ajavahemikul 1. novembrist kuni 31. märtsini viibivad loomad maatüki kõige madalamas osas, küla lähedal asuvatel karjamaadel. Mägikarjamaadel karjatamine on kohustuslik niipea, kui ilmastikuolud seda lubavad.

Üleminekuaastaajad: kevadel ja sügisel karjatatakse loomi mäestiku keskosas, nn vahetsoonis või vastavates lautades (granges foraines). Need tsoonid jäävad 1 000 ja 1 800 m vahelisele kõrgusele. Igal loomakasvatajal peab vahetsoonis olema tükk karjamaad.

Suveperiood: kestab maist oktoobrini. Loomad aetakse 1 500 kuni 2 800 m kõrgusel asuvatele nn suvekarjamaadele, mis asuvad kindlaks määratud piirkonnas. Ajavahemikus 15. juunist kuni 31. augustini on suvekarjamaal viibimine kogu karjale kohustuslik, v.a tapmisele viidavad loomad. Suvekarjamaal viibivad loomad ööpäevaringselt vabaduses, et leida toitu kasvamiseks ja rasva kogumiseks. Selleks, et täita päritolunimetusega kaasnevaid nõudeid, peavad loomad olema suvekarjamaal viibinud vähemalt kaks korda. Kohitsetud isaseid lambaid (doublon) ei või teisel suvekarjamaal viibimise perioodil tappa enne 1. juulit.

Selleks, et säilitada metsikut taimestikku, et tohi suvekarjamaa koormus kõiki loomi arvesse võttes ületada 0,5 loomühikut hektari kohta.

Toitmine

Toit koosneb peamiselt vabas õhus mägikarjamaadel, madalamal asuvatel karjamaadel (bas-vacants) ja suvekarjamaadel karjatamise käigus söödavatest taimedest.

Talvel koosneb toit peamiselt tootmispiirkonnas tehtud heinast ja ädalast. Söödavarude puudujäägi korral on talveperioodil kuivsööda ostmine väljastpoolt piirkonda lubatud 20 % ulatuses karja vajadustest selle perioodi vältel. Lisaks kuivsöödale on uttedele ja kohitsetud isastele lammastele lubatud anda ka terveid või purustatud teri. Üleminekuaastaajal ja suveperioodil on lubatud ainult värske toit karjamaalt. Teatavad toitmiserisused on lubatud ka tallede ning äsja poeginud uttede osas.

Loomadele on keelatud anda osaliselt või täielikult kääritatud sööta, näiteks silo või heinapalle. Siiski võivad need loomapidajad, kes kasvatavad veiseid lammastest täiesti lahus, seda sööta riikliku päritolunimetuste instituudi igal aastal uuendatava loa alusel veiste jaoks kasutada.

Ainsad lubatud söödalisandid on vitamiinid, oligoelemendid ning lakukivid või alla 4kuuste loomade jaoks mõeldud täissöödas sisalduvad tehnoloogilised lisandid.

Tapmine

Selleks, et vältida loomade liigset stressi ning tagada liha kvaliteet, ei tohi transportimine alates loomade pealelaadimisest kuni tapamajas mahalaadimiseni kesta üle ühe tunni. Tapmine peab toimuma hiljemalt 15 tundi pärast mahalaadimist. Siseelundite eemaldamine ja nülgimine toimub eriti hoolikalt viisil, mis jätab alles nahaaluse rasvkoe ning ei määri rümpasid, mida ei pesta. Jahutamiseks paigutatakse terved rümbad 24 tunniks hästi ventileeritavasse külmikusse, mille temperatuur jääb 4 kuni 6 °C vahele.

4.6 Seos: Piirkond on suletud ning raskesti juurdepääsetav, sest see org on iseäranis talvel väga isoleeritud. Inimesed on pidanud harjuma eluga peaaegu eraldatuses ning viimseni ära kasutama nende käsutuses olevaid loodusressursse.

Reljeefi poolt looduslikult seatud piiridega keskkonnas valitseb kontinentaalsete mõjutustega varjuline ookeaniäärne kliima, mida iseloomustab valgusküllus ning heinategemist soodustavad põuaperioodid. Temperatuuri ja pilvituse varieerumine toob kaasa maastikul selgesti eristatava taimekoosluste vertikaalse leviku. Nende mõjusate keskkonnatingimuste tõttu on loomapidajad kasutanud aastaajast sõltuvalt kõiki kõrgusi ning muutnud algse ökosüsteemi maaharimise, karjakasvatuse ja metsamajanduse süsteemiks, mis on maastikku sõna otseses mõttes kujundanud, säilitades murutaoliselt pügatud alasid, millel kasvavad väga mitmekesised endeemilised taimeliigid.

Kasutusel olev loomapidamissüsteem kasutab optimaalselt ära kolme erineval kõrgusel tasandit: orupõhjad talvel, vahetsoon kevadel ja sügisel ning suvekarjamaad suvel. Selline praktika soodustab viibimist karjamaal kõigil aastaaegadel, iseäranis suvel, kui lambad viibivad ööpäevaringselt vabaduses. Samas tagab lambaliha tootmine ka loomuliku looduskeskkonna säilimise. Selline süsteem säilib muu hulgas ka lambaliha järele eksisteeriva nõudluse tõttu.

Päritolunimetusega “Barèges-Gavarnie” liha põhineb kohalikul tõul: barégeoise'i tõugu ei eksisteeri mujal kui päritolunimetuse piirkonnas. Nimetatud tõug kuulub Kesk-Püreneede maatõugude hulka. Ta on kujult, toitumisharjumustelt ja käitumiselt suurepäraselt kohanenud sealsete keskkonnatingimustega, pidamisega mäekülje eri kõrgustel, iseäranis oma suviseks rändkarjatamiseks sobivuse tõttu ning täiskasvanud lamba liha tootmise eesmärkidega. Nende elukorraldus, vastupidavus kliimatingimuste suhtes, suvel kõrgel mäeküljel täielikus vabaduses toimiv karjakäitumine, vastupidavus talvise toidukoguse piiratuse suhtes ning võimalus rohusöömisega nuumata teevad selle tõu sobivaks “Barèges-Gavarnie” liha jaoks.

Just karjatamistavad ning iseäranis suvine vabadus annab selle tõu täiskasvanud lammaste lihale tema algsed, sellele päritolunimetusele tüüpilised omadused.

4.7 Kontrolliasutus:

Nimi: I.N.A.O. Aadress: 51, Rue d'Anjou F-75008 Paris Tel: (33) 153 89 80 00 Faks: (33) 142 25 57 97 E-post: info@inao.gouv.fr Nimi: D.G.C.C.R.F. Aadress: 59, Bd V. Auriol F-75703 Paris Cedex 13 Tel: — Faks: — E-post: —

4.8 Märgistus: Rümp peab olema mõlemalt küljelt ja piki rümpa märgistatud templivärvi abil lühendiga “B-G”.

Rümbal ja sellest lõigatud tükkidel peavad olema etiketid järgmiste andmetega:

päritolunimetus,

märge “appellation d'origine contrôlée” või “AOP”,

märge “doublon”, kui liha pärineb üle 18kuuselt kohitsetult isaselt lambalt,

looma erimärgistuse number,

tapakuupäev,

selgesti loetav loomapidaja nimi,

lihalõikusettevõtte või tapamaja nimi ja aadress,

märge “la carcasse ne peut être découpée avant une durée de 5 jours à compter de la date d'abattage” (rümpa ei tohi tükeldada enne 5 päeva möödumist alates tapakuupäevast).

4.9 Riiklikud nõuded: Dekreet kontrollitud päritolunimetuse “Barèges-Gavarnie” kohta

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.